Мы махуэхэм
Бадзэуэгъуэм и 28, щэбэт
Гъуэжь узым ебэныным и дунейпсо махуэщ
Сату IэнатIэм и лэжьакIуэм и махуэщ
1586 гъэм Европэм кIэртIоф къашащ. Колумбием къришри, а къэкIыгъэр Инджылызым къишат Хэрриот Томас.
1697 гъэм Камчаткэ хытIыгуныкъуэр зэрыщыIэр къахутащ.
1713 гъэм Пётр Езанэм и унафэкIэ къызэрагъэпэщащ Рижскэ губерниер.
1858 гъэм криминалистикэм япэ дыдэу къыщагъэсэбэпащ IэпапIэхэр.
1914 гъэм Япэ дунейпсо зауэм щIидзащ. Ар екIуэкIа зауэ нэхъ ин дыдэхэм ящыщу къалъытэ. Абы цIыху мелуанипщIым щIигъу хэкIуэдауэ, мелуан 22-рэ уIэгъэ щыхъуауэ щытащ.
1928 гъэм Нидерландхэм я къалащхьэ Амстердам къыщызэIуахащ IХ гъэмахуэ Олимп джэгухэр. Зэхьэзэхуэхэм щIадзат накъыгъэм и 1-м. Олимпиадэр зэхуащIыжащ шыщхьэуIум и 12-м.
1942 гъэм СССР-м зыхъумэжыныгъэмкIэ и цIыхубэ комиссарым Iэ щIидзащ 227-нэ унафэм, «Зы лъэбакъуэкIи къимыкIуэтын!» къыхуеджэныгъэр щыубзыхуам.
1944 гъэм Белоруссие ССР-м щыщ Брест къалэр советыдзэхэм фашист зэрыпхъуакIуэхэм къыIэщIагъэкIыжащ.
1957 гъэм Москва къалэм къыщызэIуахащ ЩIалэгъуалэмрэ студентхэмрэ я VI дунейпсо фестивалыр. Абы хэтащ къэрали 131-м къикIа ныбжьыщIэ мин 34-рэ. «Кабардинка» къэрал къэфакIуэ ансамблыр а фестивалым и лауреат хъуащ.
1980 гъэм СССР-м и къалащхьэм щыIэ Ваганьковэ кхъэм щыщIалъхьащ Высоцкий Владимир и хьэдэр. А нэщхъеягъуэм кърихьэлIат цIыху минхэр.
1984 гъэм Лос-Анджелес (США) къалэм къыщызэIуахащ ХХIII гъэмахуэ Олимп джэгухэр. Абы хэтакъым Совет Союзымрэ абы къыдэщI къэралхэмрэ я спортсменхэр.
1992 гъэм Урысейм и МЧС-м и къэлъыхъуакIуэ-къегъэлакIуэ къулыкъущIапIэр къызэрагъэпэщащ.
1995 гъэм Индием и Бомбей къалэм и цIэр Мумбаи жиIэу зэрахъуэкIащ.
Франджы драматург Дюма Александр (къуэр) къызэралъхурэ илъэси 193-рэ ирокъу.
Сирием щыпсэуа жылагъуэ лэжьакIуэ, Сорбоннэ дэт университет цIэрыIуэр къэзыуха, «Шэрджэсхэм я тхыдэр», «Пащтыхьхэм я бийуэ шэрджэсхэм ирагъэкIуэкIа зауэхэр» лэжьыгъэхэр зи Iэдакъэ къыщIэкIа Сэмгугъу Iэмин къызэралъхурэ илъэси 117-рэ ирокъу.
Кинорежиссёр, актёр, сценарист, УФ-м и цIыхубэ артист Басов Владимир къызэралъхурэ илъэс 94-рэ ирокъу.
СССР-м и цIыхубэ артисткэ Макаровэ Иннэ и ныбжьыр илъэс 91-рэ ирокъу.
Совет, урысей кинорежиссёр, драматург, актёр, тхакIуэ, УФ-м и цIыхубэ артист Мережкэ Виктор и ныбжьыр илъэс 80 ирокъу.
Венесуэлэм и президенту щыта Чавес Уго къызэралъхурэ илъэс 63-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 26 — 27-рэ, жэщым градус 21 — 24-рэ щыхъунущ.
Бадзэуэгъуэм и 29, тхьэмахуэ
Къаплъэным и дунейпсо махуэщ
Молдавием и Конституцэм и махуэщ
Румынием и лъэпкъ гимным и махуэщ
Урысей Федерацэм и Дзэ-Тенджыз флотым и махуэщ
1836 гъэм Франджым и къалащхьэ Париж къыщызэIуахащ Триумфальная аркэ ухуэныгъэ телъыджэр.
1914 гъэм VI гъэмахуэ Олимп джэгухэр зэрыщымыIэнум теухуа унафэ къащтащ. Ахэр Германием щызэхэтын хуеят, ауэ Япэ дунейпсо зауэр къызэрыхъеям и зэранкIэ, ирагъэкIуэкIауэ щытакъым.
1936 гъэм СССР-м и ГъэзэщIакIуэ комитет нэхъыщхьэм къыдигъэкIащ «Совет Союзым и ЛIыхъужь» цIэм теухуа положенэм и унафэр.
1942 гъэм СССР-м и Совет Нэхъыщхьэм и унафэкIэ къащтащ Суворовым и орденым и нагъыщищри, Кутузовым и орденым и нагъыщитIри, Невский Александр и орденыр.
1948 гъэм Инджылызым и къалащхьэ Лондон къыщызэIуахащ ХIV гъэмахуэ Олимп джэгухэр. Ахэр шыщхьэуIум и 14-м зэхуащIыжащ.
1963 гъэм япэу уэгум ихьащ цIыхухэр къызэрырашэкI Ту-134 кхъухьлъатэ лIэужьыгъуэщIэр.
1974 гъэм, СССР-м Къэрал шынагъуэншагъэмкIэ и комитетым и унафэщI Андропов Юрий и унафэкIэ, терроризмэм ебэныным хуэгъэпса «Альфа» гупыр къызэрагъэпэщащ.
1990 гъэм Калинин къалэм фIащыжащ нэхъапэм зэрихьа Тверь цIэр.
1997 гъэм адыгэ пхъурылъху, Иорданием и пащтыхьыкъуэ Алий бен-Хъусейн «Кабардинка» ансамблым хэтхэм яIущIащ.
Дуней псом щыцIэрыIуэ сурэтыщI Айвазовский Иван (и цIэ-унэцIэ дыдэр Айвазян Ованес) къызэралъхурэ илъэс 201-рэ ирокъу.
Совет Союзым и цIыхубэ артист, СССР-м и Къэрал саугъэтым щэнейрэ и лауреат, Социалист Лэжьыгъэм и ЛIыхъужь Кадочников Павел къызэралъхурэ илъэси 103-рэ ирокъу.
Абхъазым щыщ еджагъэшхуэ, жылагъуэ лэжьакIуэ цIэрыIуэ, юридическэ щIэныгъэхэм я доктор, профессор, ЩIДАА-м и академик, Абхъазым щIэныгъэхэмкIэ и академием и президент Шамбэ Тарас и ныбжьыр илъэс 80 ирокъу.
ЩIэныгъэлI, адыгэхэм я мэкъумэш, ботаникэ щэнхабзэр джыным хэлъхьэныгъэшхуэ хуэзыщIа Хьэкъун Барэсбий къызэралъхъурэ илъэс 77-рэ ирокъу.
Адыгэ Республикэм щIыхь зиIэ и журналист Сэхъутэ Нурбий и ныбжьыр илъэс 73-рэ ирокъу.
Сирием щыщ дзэ къулыкъущIэ, жылагъуэ лэжьакIуэ, генерал-майор, СХьР-м и Адыгэ ФIыщIэ хасэм и тхьэмадэу щыта, тхакIуэ Къэбэрдей Аднан и ныбжьыр илъэс 71-рэ ирокъу.
Совет, урысей композитор, уэрэджыIакIуэ, продюсер, УФ-м и цIыхубэ артист Крутой Игорь и ныбжьыр илъэс 64-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 26 — 29-рэ, жэщым градус 21 — 23-рэ щыхъунущ.
Бадзэуэгъуэм и 30, блыщхьэ
ЦIыхукIэ сату щIыным ебэныным и дунейпсо махуэщ. ООН-м и Ассамблее Нэхъыщхьэм 2013 гъэм дыгъэгъазэм и 18-м къищта унафэм ипкъ иткIэ ирагъэкIуэкI.
Зэныбжьэгъугъэм и дунейпсо махуэщ
1932 гъэм Лос-Анджелес (США) къыщызэIуахащ Х гъэмахуэ Олимп джэгухэр. Ахэр екIуэкIащ шыщхьэуIум и 14 пщIондэ.
1980 гъэм Израилым и Кнессетым къэралым и щыхьэру Иерусалим игъэуващ.
Япэ рангым и капитан, Хэку зауэшхуэм хахуэу хэта, дзэ-тенджыз щIэныгъэхэм я кандидат Вэрокъуэ Гъузер къызэралъхурэ илъэси 102-рэ ирокъу.
США щыщ актёр, хьэрычэтыщIэ, политик Шварценеггер Арнольд и ныбжьыр илъэс 71-рэ ирокъу.
Политик, УФ-м и Къэрал Думэм и УнафэщIым и къуэдзэ Железняк Сергей и ныбжьыр илъэс 48-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 26 — 28-рэ, жэщым градус 20 — 21-рэ щыхъунущ.
